饑旱
作者：戴表元
朝代：宋

paragraphs: 旱風爍我膚，饑火煎我腸。
春夏猶自可，入秋始難當。
簪珥陡頓盡，衾裯纖細將。
奪從女奴手，併入米客囊。
但冀喘息延，敢憂生理妨。
山州古磽瘠，歲計仰蘇杭。
發地流玉粒，浮天駕牙檣。
如何水後郡，翻糴浙東糧。
行路急促促，人情沸皇皇。
焦枯望一雨，禬禱願千方。
雲氣亦偃蹇，魃妖轉炎揚。
浮生想有屬，沈憂聊暫忘。